PRIJEDLOG

Na osnovu člana 45 stav 1 tačka 9 Zakona o lokalnoj samoupravi („Sl.list RCG“, br.42/03, 28/04, 75/05, 13/06, „Sl.list CG“, br.88/09, 3/10, 73/10, 38/12, 10/14, 57/14, 3/16) ,člana 29 stav 2 Zakona o državnoj imovini(„Sl.list CG“ br.21/09) i člana 31 stav 1 tačka 9 Statuta opštine Tivat („Sl.list RCG- opštinski propisi”, br. 40/04, 26/06 i „Sl.list Crne Gore-opštinski propisi“, br. 12/11, 21/11 i 3/13), Skupština opštine Tivat, na sjednici održanoj dana \_\_\_\_\_2017.godine, donijela je

O D L U K U

ustupanju na upravljanje i korišćenje objekta autobuske stanice Društvu sa ograničenom odgovornošću „Autobuska stanica Tivat“

Član 1

Opština Tivat (u daljem tekstu: „Opština”) je nosilac prava raspolaganja na objektu br.1 izgrađenom na kat.parc 4764/2 (koju čini autobuska stanica sa pratećim sadržajima u funkciji iste, poslovnim prostorima i kancelarijama (osim kancelarije označene kao PD2)), peronima sa parkingom ukupne površine 908m², upisanim u list nepokretnosti broj 2496 za KO Tivat.

 Član 2

Opština Tivat ustupa na upravljanje i korišćenje nepokretnosti iz člana 1 ove odluke privrednom društvu DOO „Autobuska stanica“ (u daljem tekstu: „privredno društvo“), bez naknade, u svrhu obavljanja djelatnosti privrednog društva.

Privredno društvo može upravljati ustupljenim nepokretnostima i koristiti ih isključivo za obavljanje djelatnosti za koje je registrovano.

Prilikom davanja ustupljenih nepokretnosti u zakup ili na poslugu trećim licima, privredno društvo je dužno da sprovede postupak u skladu sa Zakonom o državnoj imovini i podzakonskim aktima koji uređuju ovu oblast, uz uslov da jedan član nadležne komisije bude iz Opštine.

Privredno društvo je u obavezi da dio objekta ( poslovni prostor – kancelarije ) ustupi bez naknade na upravljanje i korišćenje privrednom društvu „Parking servis Tivat” , radi obavljanja svoje djelatnosti.

Član 3

Privredno društvo, danom stupanja na snagu ove odluke stiče pravo da uđe u posjed nepokretnosti iz člana 1 ove odluke, što će se konstatovati zapisnikom o primopredaji koji će potpisati ovlašćeni predstavnici Opštine i privrednog društva.

Privredno društvo će primiti predmetne nepokretnosti u viđenom stanju, s tim da će eventualni nedostaci biti zabilježeni u zapisniku o primopredaji.

Član 4

Privredno društvo je dužno da o svom trošku otkloni posljedice bilo kakve materijalne štete prouzrokovane predmetnim nepokretnostima, sa izuzetkom uobičajenog trošenja objekata nastalog redovnom upotrebom.

Ukoliko privredno društvo u razumnom roku ne otkloni posljedice materijalne štete iz stava 1 ovog člana, Opština će takve posljedice otkloniti i naplatiti sve troškove takvog otklanjanja privrednom društvu.

Član 5

Privredno društvo je dužno da snosi troškove redovnih popravki i održavanja predmetnih nepokretnosti koji su neophodni da se one mogu koristiti u svrhu registrovanih djelatnosti, o čijoj potrebi je dužan da obavesti Opštinu prije otpočinjanja radova.

Privredno društvo ne može započeti adaptaciju predmetnih nepokretnosti bez prethodne pisane saglasnosti Opštine.

Član 6

Privredno društvo će zaključiti nove ugovore sa javnim preduzećima i pružaocima usluga (voda, struja, odvoz smeća, telekomunikacije), u roku od trideset dana nakon datuma primopredaje.

Privredno društvo se obavezuje da uredno plaća naknade javnim preduzećima i drugim pružaocima usluga, od datuma primopredaje.

Član 7

Međusobna prava i obaveze po osnovu ove odluke između Privrednog društva i Opštine, regulisat će se posebnim ugovorom.

Član 8

Ova Odluka stupa na snagu osmog dana od dana objavljivanja u „Službenom listu Crne Gore-opštinski propisi“.

 Broj: \_\_\_\_\_\_\_\_\_\_\_\_

Tivat, \_\_\_\_\_\_\_\_\_2017.godine

SKUPŠTINA OPŠTINE TIVAT

PREDSJEDNIK

Ivan Novosel

O B R A Z L O Ž E NJ E

I PRAVNI OSNOV I RAZLOZI ZA DONOŠENJE

Pravni osnov za donošenje ove odluke sadržan je u članu 45 stav 1 tačka 9 Zakona o lokalnoj samoupravi („Sl.list RCG“, br.42/03, 28/04, 75/05, 13/06, „Sl.list CG“, br.88/09, 3/10, 73/10, 38/12, 10/14, 57/14, 3/16), kojim je propisano da „opština raspolaže imovinom“. Članom 29 stav 2 Zakona o državnoj imovini (Sl.list CG br. 21/09 ) je propisano da „ nepokretnim i pokretnim stvarima i drugim dobrima u državnoj imovini, na kojima određena svojinska ovlašćenja vrši opština, raspolaže nadležni organ opštine u skladu sa ovim zakonom i statutom”.

 Članom 31 stav 1 tačka 9 Statuta opštine Tivat,propisano je da Skupština opštine “raspolaže opštinskom imovinom“.

 Osnivanjem privrednog društva„ Autobuska stanica Tivat“ stekli su se uslovi da to privredno društvo započne sa obavljanjem djelatnosti pružanja usluga autobuske stanice kao i vršenja drugih pratećih poslova iz ove djelatnosti, a da bi se to realizovalo, bilo je neophodno sprovesti ustupanje postojećeg objekta autobuske stanice koji je do sada koristilo privredno društvo „Prehrana„ DOO Pljevlja, po osnovu Ugovora o zakupu br.010-443-225/6 od od 01. jula 2015. godine.

II OBJAŠNJENJE OSNOVNIH PRAVNIH INSTITUTA

Odredbom člana 1 utvrđeno je koje nepokretnesti, na kojima Opština ima pravo raspolaganja, predstavljaju predmet ove odluke.

Član 2 sadrži odredbu o ustupanju predmetnih nepokretnosti privrednom društvu bez naknade, u svrhu obavljanja djeltnosti za koje je privredno društvo registrovano, te predviđa obavezu privrednog društva da, prilikom davanja u zakup ustupljenih nepokretnosti trećim licima dužno da sprovede postupak u skladu sa Zakonom o državnoj imovini i podzakonskim aktima koji uređuju ovu oblast, uz uslov da jedan član nadležne komisije bude iz Opštine. Posljednjim stavom ovog člana obavezano je privredno društvo da jedan poslovni prostor ustupi privrednom društvu Parking servis Tivat , bez naknade.

Odredba člana 3 uređuje postupak primopredaje predmetnih nepokretnosti, a članvima 4 i 5 ove odluke previđena je odgovornost privrednog društva za štetu koja nastane na objektima i obaveza snošenja troškova redovnog održavanja, te obaveza obezbjeđivanja prethodne saglasnosti Opštine prilikom adaptacije.

Član 6 uređuje obavezu urednog plaćanja računa davaocima usluga od javnog interesa.

Odredba člana 7 predviđa da će se međusobna prava i obaveze Opštine i Privrednog društva,regulisati posebnim ugovorom , a član 8 stupanje na snagu odluke ,osmog dana od dana objavljivanja.

Na osnovu navedenog predlažem Skupštini opštine Tivat da usvoji Odluku o ustupanju na upravljanje i korišćenje objekta autobuske stanice privrednom društvu „Autobuska stanica Tivat“.

Obrađivač: Predlagač:

Sekretarijat za komunalne poslove i saobraćaj Predsjenica Opštine,

 Prof.dr Snežana Matijević